62022TO0743(02)_INF
Uznesenie predsedu Všeobecného súdu z 19. júla 2023 –Mazepin/Rada
(vec T‑743/22 R II)
„Konanie o nariadení predbežného opatrenia – Spoločná zahraničná a bezpečnostná politika – Reštriktívne opatrenia prijaté s ohľadom na konanie Ruska, ktorým sa narúša alebo ohrozuje územná celistvosť, zvrchovanosť a nezávislosť Ukrajiny – Zmrazenie finančných prostriedkov – Návrh na nariadenie predbežných opatrení – Fumus boni iuris – Naliehavosť – Zváženie záujmov“
1.
Konanie o nariadení predbežného opatrenia – Odklad výkonu – Predbežné opatrenia – Podmienky nariadenia – Fumus boni iuris – Naliehavosť – Vážna a nenapraviteľná ujma – Kumulatívna povaha – Zváženie všetkých dotknutých záujmov – Poradie a spôsob preskúmania – Voľná úvaha sudcu rozhodujúceho o nariadení predbežných opatrení
[Článok 256 ods. 1 ZFEÚ, články 278 a 279 ZFEÚ; Rokovací poriadok Všeobecného súdu, článok 156 ods. 4]
(pozri body 34 – 37)
2.
Konanie o nariadení predbežného opatrenia – Odklad výkonu – Predbežné opatrenia – Podmienky nariadenia – Fumus boni iuris – Preskúmanie dôvodov uvedených na podporu žaloby vo veci samej prima facie – Spoločná zahraničná a bezpečnostná politika – Reštriktívne opatrenia s ohľadom na konanie Ruska, ktorým sa narúša alebo ohrozuje územná celistvosť, zvrchovanosť a nezávislosť Ukrajiny – Žalobné dôvody týkajúce sa nesprávneho posúdenia Rady – Žalobné dôvody, ktoré nie sú prima facie nedôvodné
[Články 278 a 279 ZFEÚ; Charta základných práv Európskej únie, článok 47; rozhodnutie Rady 2014/145/SZBP, zmenené rozhodnutím (SZBP) 2023/572, príloha; nariadenie Rady č. 269/2014 a nariadenie Rady 2023/571, príloha]
(pozri body 40, 41, 56, 66 – 70, 74 – 78, 82, 83)
3.
Konanie o nariadení predbežného opatrenia – Odklad výkonu – Predbežné opatrenia – Podmienky nariadenia – Naliehavosť – Vážna a nenapraviteľná ujma – Dôkazné bremeno zaťažujúce účastníka konania, ktorý predbežné opatrenie navrhuje
[Článok 256 ods. 1 ZFEÚ, články 278 a 279 ZFEÚ; Rokovací poriadok Všeobecného súdu, článok 156 ods. 4]
(pozri bod 84)
4.
Konanie o nariadení predbežného opatrenia – Odklad výkonu – Podmienky nariadenia – Zváženie všetkých dotknutých záujmov – Reštriktívne opatrenia prijaté s ohľadom na situáciu na Ukrajine – Rozhodnutie o zmrazení finančných prostriedkov – Poprední podnikatelia pôsobiaci v hospodárskych odvetviach, ktoré poskytujú významný zdroj príjmov vláde Ruskej federácie a osoby s nimi spojené – Prevažujúci záujem žalobcu na rokovaní o jeho prijatí do zamestnania, účasti na budúcich majstrovstvách v automobilovom športe a na pokračovaní v jeho profesijnej kariére v porovnaní so záujmom Rady
[Články 278 a 279 ZFEÚ; rozhodnutie Rady 2014/145/SZBP, zmenené rozhodnutím Rady (SZBP) 2023/572, príloha; nariadenie Rady č. 269/2014 a nariadenie Rady 2023/571, príloha]
(pozri body 102, 112 – 123)
Výrok
1.
Výkon rozhodnutia Rady (SZBP) 2023/572 z 13. marca 2023, ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny, vykonávacieho nariadenia Rady (EÚ) 2023/571 z 13. marca 2023, ktorým sa vykonáva nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny, a aktu Rady zo 14. marca 2023, ktorým bolo meno pána Nikitu Dmitrieviča Mazepina ponechané na zozname osôb, subjektov a orgánov, na ktoré sa vzťahujú reštriktívne opatrenia stanovené v rozhodnutí Rady 2014/145/SZBP zo 17. marca 2014 o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny, v znení zmien, a v nariadení Rady (EÚ) č. 269/2014 zo 17. marca 2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny, v znení zmien, sa odkladá v rozsahu, v akom bolo meno pána Mazepina ponechané na zozname osôb, subjektov a orgánov, na ktoré sa tieto reštriktívne opatrenia vzťahujú, a to výlučne v rozsahu, ktorý sa ukáže ako potrebný na to, aby sa mu umožnilo dohodnúť sa na jeho prijatí do zamestnania ako profesionálneho pilota Formuly 1 alebo ako pilota v iných súťažiach automobilového športu, ktoré prebiehajú čiastočne alebo výlučne na území Európskej únie, ako aj zúčastňovať sa na Veľkých cenách, skúškach, tréningoch a cvičných jazdách Formuly 1 a na iných súťažiach, pretekoch, skúškach, tréningoch a cvičných jazdách automobilového športu, ktoré prebiehajú na území Únie. Na tieto účely sa pánovi Mazepinovi povoľuje výlučne po prvé vstupovať na územie Únie s cieľom vyrokovať a uzavrieť dohody s pretekárskym tímom alebo sponzormi, ktoré nie sú spojené s činnosťami pána Dmitrija Arkadijeviča Mazepina, ani s fyzickými alebo právnickými osobami, ktorých mená sú uvedené na zoznamoch uvedených v prílohách rozhodnutia 2014/145 a nariadenia č. 269/2014, po druhé vstupovať na územie Únie s cieľom zúčastňovať sa ako hlavný alebo rezervný pilot na súťažiach Formuly 1 Medzinárodnej automobilovej federácie (FIA) alebo na iných súťažiach, tréningoch, skúškach alebo cvičných jazdách automobilového športu, a to aj s cieľom dosiahnuť obnovenie jeho superlicencie, po tretie vstupovať na územie Únie, aby sa podrobil lekárskym vyšetreniam, ktoré vyžaduje FIA alebo jeho pretekársky tím, po štvrté vstupovať na územie Únie s cieľom zúčastniť sa plánovaných lekárskych prehliadok a tréningových programov (vrátane simulátora), po piate vstupovať na územie Únie s cieľom zúčastniť sa na pretekárskych, sponzorských a propagačných činnostiach na žiadosť jeho pretekárskeho tímu alebo sponzorov, po šieste otvoriť si bankový účet, na ktorý mu bude možné vyplatiť jeho mzdu, príplatky a odmeny zo strany jeho pretekárskeho tímu a finančné príspevky sponzorov akceptovaných jeho pretekárskym tímom, a po siedme používať bankový účet a kreditnú kartu výlučne na úhradu nákladov, ktoré umožňujú profesionálnemu pilotovi cestovať na území Únie, vyrokovať a uzavrieť dohody s pretekárskym tímom alebo sponzormi, zúčastňovať sa na súťažiach, Veľkých cenách, pretekoch, tréningoch, skúškach alebo cvičných jazdách v členských štátoch Únie a absolvovať plánované lekárske prehliadky a tréningové programy.V prípade, že bude prijatý do zamestnania ako pilot Formuly 1 alebo pilot iných súťažiach automobilového športu, ktoré prebiehajú čiastočne alebo výlučne na území Únie sa pán Mazepin musí zaviazať, že bude pretekať pod neutrálnou vlajkou a že podpíše záväzok pilotov, ktorý na tento účel vyžaduje FIA.
2.
Uznesenie z 5. apríla 2023, Mazepin/Rada (T‑743/22 R II), sa zrušuje.
3.
O trovách konania sa rozhodne neskôr.